paragraph_text: Calderov memorijalni trofej godišnja je nagrada NHL-a namijenjena „najuspješnijem igraču u svojoj prvoj godini nadmetanja u ligi”. Odluku o najboljem novaku glasovanjem na kraju regularne sezone donosi Udruženje profesionalnih pisaca u području hokeja na ledu, a nagrada se uručuje na svečanoj ligaškoj ceremoniji (NHL Awards) nekoliko dana nakon velike završnice doigravanja.